KOMISIJOS REGLAMENTAS (EB) Nr. 1044/2006
2006 m. liepos 7 d.
iš dalies keičiantis Reglamentą (EB) Nr. 1019/2002 dėl prekybos alyvuogių aliejumi standartų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos reglamentą (EB) Nr. 865/2004 dėl bendro alyvuogių aliejaus ir valgomųjų alyvuogių rinkos organizavimo ir iš dalies keičiantį Reglamentą (EEB) Nr. 827/68 (1), ypač į jo 5 straipsnio 3 dalį,
kadangi:
(1)
Komisijos reglamente (EB) Nr. 1019/2002 (2) numatyta tam tikrų laisvai pasirenkamų nuorodų žymėjimo alyvuogių aliejaus etiketėse tvarka. Remiantis Reglamento (EB) Nr. 1019/2002 5 straipsnio c punktu, pirmojo spaudimo alyvuogių aliejaus organoleptinės savybės etiketėse gali būti nurodomos tik tada, jeigu jos pagrįstos 1991 m. liepos 11 d. Komisijos reglamente (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (3) numatytų analizės metodų rezultatais.
(2)
Pagal Reglamento (EEB) Nr. 2568/91 2 straipsnio 1 dalies dešimtą įtrauką, organoleptinės savybės vertinamos taikant to paties reglamento XII priede nurodytą metodą. Pateikiami gali būti tik šiame priede išvardyti teigiami požymiai. Tačiau paaiškėjo, kad dėl labai nedidelio minėtame priede numatytų organoleptinių požymių skaičiaus ūkio subjektams sudėtinga ant etikečių nurodyti pirmojo spaudimo alyvuogių aliejaus organoleptines savybes.
(3)
Tarptautinės alyvuogių aliejaus tarybos pradėti darbai siekiant rasti naujų organoleptinių savybių įvertinimo metodų, kurie padidintų pirmojo spaudimo alyvuogių aliejaus teigiamų savybių skaičių, buvo baigti, ir tie metodai pritaikyti aukščiausios rūšies pirmojo spaudimo alyvuogių aliejaus su saugoma kilmės vietos nuoroda atžvilgiu. Tebeieškoma naujų pirmojo spaudimo alyvuogių aliejaus be saugomos kilmės vietos nuorodos organoleptinių savybių įvertinimo metodų.
(4)
Siekiant išplėsti žodyną, skirtą pirmojo spaudimo alyvuogių aliejaus be saugomos kilmės vietos nuorodos rūšių ir skonių įvairovei aprašyti, reikėtų nustatyti naują terminą, per kurį būtų galima įgyvendinti tam tikrą organoleptinį įvertinimo metodą, kuris padidintų pirmojo spaudimo alyvuogių aliejaus, išskyrus pirmojo spaudimo alyvuogių aliejų su saugoma kilmės vietos nuoroda, teigiamų savybių skaičių.
(5)
Todėl reikėtų atidėti Reglamento (EB) Nr. 1019/2002 5 straipsnio c punkto taikymą 2008-2009 prekybos metų pradžios datai.
(6)
Todėl reikėtų iš dalies pakeisti Reglamentą (EB) Nr. 1019/2002.
(7)
Šiame reglamente numatytos priemonės atitinka Alyvuogių aliejaus ir valgomųjų alyvuogių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1019/2002 12 straipsnio 2 dalies trečia pastraipa pakeičiama taip:
„5 straipsnio c punktas taikomas nuo 2008 m. liepos 1 d.“.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 7 d.